|  |
| --- |
| 1. **IZMJENE I DOPUNE PRORAČUNA OPĆINE ROVIŠĆE ZA 2025. GODINU**
 |
| ***-OBRAZLOŽENJE -*** |
|  |
|  |
| **OPĆINA ROVIŠĆE** |

|  |
| --- |
| **Trg hrvatskih branitelja 2, 43212 Rovišće** |
| **Rovišće, 30. srpanj 2025.** |



# UVOD

Temeljem članka 45. Zakona o proračunu („Narodne novine“, broj 144/21 – u daljnjem tekstu Zakon) Općinsko vijeće donosi 1. izmjene i dopune proračuna Općine Rovišće za 2025. godinu. Prve izmjene i dopune sadrže plan za tekuću proračunsku godinu, opći i posebni dio te obrazloženje izmjena i dopuna proračuna.

Proračun Općine Rovišće za 2025. godinu donesen je na 25. sjednici Općinskog vijeća Općine Rovišće 27. prosinca 2024. godine.

U predloženim Izmjenama i dopunama proračuna planiraju se oni prihodi i rashodi koji u trenutku planiranja Proračuna za 2025. godinu nisu bili poznati. Pregled navedenih izmjena dajemo u Općem i posebnom dijelu I. Izmjena i dopuna plana Proračuna za 2025. godinu

# OPĆI DIO

## PRIHODI I PRIMICI

Ukupni prihodi i primici 1. izmjenama i dopunama Proračuna za 2025. godinu predlažu se u iznosu od 11.059.450,00 eura, odnosno smanjuju se za 165.370,00 eura, pri čemu prihodi poslovanja iznose 9.015.450,00 eura, plan prihoda od prodaje nefinancijske imovine ostaje nepromijenjen, odnosno 44.000,00 eura dok se iznos od 2.000.000,00 eura odnosi na primitke od zaduživanja.

Prihodi od poreza iznose 1.327.210,00 eura što znači povećanje za 50.050,00 eura. Povećanje se odnosi na planiran prihod od poreza na nekretnine koji nije bio planiran proračunom za 2025. godinu u iznosu 50.000,00 eura te 50,00 eura za porez na tvrtku koji je naplaćen temeljem prisilne naplate.

Pomoći su planirane u iznosu od 7.147.640,00 eura. To su prihodi čija je namjena unaprijed zakonom ili ugovorom definirana, odnosno moraju se utrošiti sukladno ugovorom definiranoj investiciji/programu, ali i tekuća pomoć iz državnog proračuna nazvana kompenzacijska mjera temeljem Odluke ministra financija.

Prihodi od upravnih i administrativnih pristojbi planirani su u iznosu od 352.400,00 eura, što znači povećanje od 9.500,00 eura, a odnose se na prihode koje općina ostvaruje temeljem zakona, podzakonskih propisa te općinskih odluka. Povećanje od 9.000,00 eura se odnosi na prihode od naknade radi obavljanja poslova naplate naknade za uređenje voda za Hrvatske vode s obzirom da u prošloj proračunskoj godini nije naplaćena ta naknada te će ona biti realizirana u 2025. godini te 500,00 eura prihoda o turističke pristojbe koja se počela redovito uplaćivati u općinski proračun.

Prihodi od prodaje proizvoda i robe te pruženih usluga i prihodi od donacija ostaju nepromijenjeni te iznose 141.700,00 eura.

## **RASHODI I IZDACI - obrazloženje po ekonomskoj, funkcijskoj,** organizacijskoj i programskoj klasifikaciji

### Ekonomska klasifikacija

Ukupni rashodi / izdaci Proračuna za 2025. godinu povećani su za 387.516,38 eura te sada iznose 11.614.336,38 eura koliko iznose i ukupno planirana sredstva za tu godinu, odnosno ukupni prihodi i primici te preneseni višak iz prethodne godine. Ekonomska klasifikacija

Materijalni rashodi su uvećani za 135.256,73 eura te sada iznose 1.140.171,38 eura dok su Rashodi za donacije, kazne, naknade šteta i kapitalne pomoći povećani za 21.259,65 eura te sada iznose 414.745,00 eura. Rashodi za nabavu proizvedene dugotrajne imovine su povećani za 231.000,00 eura te sada iznose 8.926.435,00 eura. Detaljnija razrada izmjena i dopuna po ovim vrstama rashoda je obrazložena u obrazloženju posebnog dijela proračuna.

### Funkcijska klasifikacija

Funkcijska klasifikacija pokazuje aktivnosti jedinice lokalne i područne (regionalne) samouprave organizirane i razvrstane prema ulaganjima sredstava u djelatnosti: opće javne usluge, obranu, javni red i sigurnost, ekonomske poslove, zaštitu okoliša, unapređenje stanovanja i zajednice, rekreaciju, te kulturnu i vjersku djelatnost, obrazovanje i socijalnu zaštitu.

### Organizacijska klasifikacija

Razdjel je, sukladno Pravilniku o proračunskim klasifikacijama, organizacijska razina utvrđena za potrebe planiranja i izvršavanja proračuna, a sastoji se od jedne ili više glava. Status razdjela državnog proračuna dodjeljuje se ministarstvima i onim proračunskim korisnicima državnog proračuna koji su izravno odgovorni Hrvatskom saboru ili predsjedniku Republike Hrvatske dok se status razdjela proračuna jedinica lokalne i područne (regionalne) samouprave može dodijeliti izvršnom tijelu, predstavničkom tijelu i upravnim tijelima. Sukladno gore citiranom Pravilniku, Proračun Općine Rovišće sukladno Pravilniku o proračunskim klasifikacijama strukturiran je u 2 razdjela:

1. Predstavnička i izvršna tijela
	1. Predstavničko tijelo
	2. Izvršno tijelo
2. Opće javne službe
	1. Upravni odjeli Općine Rovišće
	2. Dječji vrtić Palčica

# 3. POSEBNI DIO PRORAČUNA

## 3.1. Programska klasifikacija

Programska klasifikacija uspostavlja se definiranjem programa, aktivnosti i projekata. Program je skup neovisnih, usko povezanih aktivnosti i projekata usmjerenih ispunjenju zajedničkog cilja. Program se sastoji od jedne ili više aktivnosti i/ili projekata, a aktivnost i projekt pripadaju samo jednom programu. Za obavljanje poslova iz samoupravnog djelokruga Općine Rovišće, kao i poslova državne uprave koji su prenijeti na Općinu, ustrojen je Jedinstveni upravni odjel. Jedinstveni upravni odjel obavlja poslove iz samoupravnog djelokruga Općine kao jedinice lokalne samouprave, sukladno zakonima i drugim propisima i to:

* Poslove iz oblasti društvenih djelatnosti (kulture, sporta, brige i odgoja djece predškolske dobi, osnovnog školstva, socijalne skrbi, zdravstva, udruga građana)
* Poslove iz oblasti komunalnog gospodarstva (izrada programa održavanja objekata i uređaja komunalne infrastrukture i drugih objekata kojih je investitor općina)
* Poslove iz oblasti prostornog uređenja i zaštite okoliša
* Poslove pripreme akata u gospodarenju nekretninama u vlasništvu općine (prodaja i zakup nekretnina, najam stanova i zakup poslovnih prostora)
* Poslove vođenja financijskog i materijalnog poslovanja općine
* Poslove opće uprave (opće i kadrovske poslove, obavljanje poslova i evidencija iz oblasti rada i radnih odnosa, osiguravanje tehničkih uvjeta za rad Jedinstvenog upravnog odjela, poslovi prijemne kancelarije, arhiviranje i otprema pošte, poslovi nabave robe i usluga)
* Poslove vezane uz protupožarnu i civilnu zaštitu
* Poslove unapređenja rada lokalne samouprave i slično.

Detaljno obrazloženje planiranih aktivnosti po proračunskim razdjelima i programima planiranim u posebnom dijelu proračuna daje se u nastavku.

RAZDJEL 001 – Predstavnika i izvršna tijela

GLAVA 00110 Predstavničko tijelo

Program 1001 Javna uprava

Aktivnost A100102 – Provedba izbora

Novi planirani iznos iznosi 34.620,00 eura, s obzirom da su rashodi za predsjedničke izbore planirani u prethodnoj godini, ali su realizirani u 2025. pa rashodi planirani za lokalne izbore nisu bili dostatni.

Aktivnost A100103 – Redovne aktivnosti političkih stranaka

Novi planirani iznos je 2.945,00, a u cijelosti se odnosi na financiranje redovne aktivnosti političkih stranaka u skladu sa Zakonskim propisima.

Aktivnost A100105 – Održavanje koncerata

Novi planirani iznos je 19.170,00 eura, što je povećanje od 500,00 eura koje se u cijelosti odnosi na naknadu ZAMP-a za koju nije bio ispostavljen račun za koncert održan u 2024.godini već su ga izdali u 2025. godini.

RAZDJEL 002 – Opće javne službe

GLAVA 00210 Upravni odjeli Općine Rovišće

Program 1003 Javna administracija

Aktivnost A100301 Stručno, administrativno i tehničko osoblje

Povećanje rashoda od 800,00 eura se odnosi na nabavu službene radne obuće i odjeće za prometnu redarku.

Aktivnost A100302 Priprema akata iz djelokruga JUO

Predviđen je iznos od 2.000,00 eura za kupovinu udjela u Vodnim uslugama Bjelovar, povećani materijalni rashodi radi neplaniranog troška poštanskih usluga zbog slanja novih rješenja naknade za uređenje voda.

Program 1004 Održavanje komunalne infrastrukture

Aktivnost A101305 Održavanje nerazvrstanih cesta je povećano za 20.000,00 eura te sada iznosi 100.000,00 eura radi povećanog opsega poslova na održavanju predmetnih cesta.

Aktivnost A101306 Održavanje javnih površina na kojima nije dozvoljen promet motornih vozila je povećan za 3.000,00 eura te sada iznosi 18.000,00 eura.

Aktivnost 101308 Održavanje javnih zelenih površina je povećano za 20.000,00 eura te sada iznosi 80.000,00 eura radi povećanog opsega poslova na javnih površinama.

Aktivnost A101309 Održavanje građevina, uređaja i predmeta javne namjene bilježi povećanje od 17.000,00 eura te sada iznosi 59.700,00 eura, a cjelokupni iznos povećanja se odnosi na rashode za tekuće i investicijsko održavanje zgrada u općinskom vlasništvu radi uređenja poslovnih prostora, a zbog raspisivanja natječaja za davanje u zakup tih prostora.

Aktivnost A101314 Usluge javnih tržnica na malo – rashodi za tekuće i investicijsko održavanje tržnice su povećani sa planiranih 5.000,00 na 9.000,00 eura radi brojnih zahvata koji su bili neophodni prije puštanja tržnice u rad.

Aktivnost A101315 Dezinfekcija, deratizacija i dezinsekcija - planirani iznos je povećan za 2.000,00 eura te sada iznosi 22.000,00 eura. Nakon provedenog postupka jednostavne nabave, ugovoreni iznos poslova deratizacije i dezinsekcije te stručnog nadzora istog iznosi više od prvotno planiranih 20.000,00 eura.

Program 1005 Građenje komunalne infrastrukture

Aktivnost K101318 Građevine komunalne infrastrukture koje će se uklanjati – dodan je iznos od 1.590,00 eura za projektnu dokumentaciju uklanjanja te je iznos za radove uklanjanja povećan za 105,00 eura.

Aktivnost K101320 Park u centru Rovišća – uspostavljena je nova aktivnost u sklopu koje je planiran iznos od 7.000,00 eura za projektnu dokumentaciju te 170.000,00 eura za izvođenje radova na parku u Rovišću.

Program 1007 Poticanje i razvoj gospodarstva

Aktivnost K100308 ITU mehanizam – iznos je povećan sa 50.000,00 na 100.000,00 eura radi troškova projektiranja, konzultanata.

Program 1008 Socijalna skrb

Aktivnost A100804 Humanitarno – socijalne udruge, sredstva za Crveni križ su predviđena u iznosu 15.000,00 eura sukladno iznosu koji potražuju od Općine Rovišće prema Zakonu o Hrvatskom crvenom križu.

Program 1009 Obrazovanje

Aktivnost K100901 Rekonstrukcija, dogradnja i opremanje zgrade i dvorišta dječjeg vrtića Rovišće – iznos od 45.000,00 eura je planiran za opremanje dječjeg vrtića u Rovišću za što su Općini odobrena sredstva od strane Ministarstva demografije i useljeništva.

Program 1010 Sport i rekreacija

Aktivnost A101001 Poticanje sportskih aktivnosti povećana su sredstva za 25.000,00 eura a u cijelosti se odnose na uređenje i održavanje sportskih objekata, konkretnije na objekt na nogometnom igralištu u Tuku.